tartuNLP/wikipedia-smugri-20251201 huggingface dataset:
Lights Off

Lights Off on tšekkiläis-norjalaisen bändin We Are Domin esittämä kappale, jolla he edustivat Tšekkiä vuoden 2022 Eurovision laulukilpailussa Torinossa.
Kappale kilpaili Euroviisujen finaalissa, jossa se sai 38 pistettä ja saavutti sijan 22.
Ronela Hajati

Ronela Hajati (s. 2. syyskuuta 1989 Tirana, Albania), tunnettu myös nimellä Ronela, on albanialainen laulaja, lauluntekijä ja tanssija. Hän syntyi ja kasvoi Tiranassa, jossa hän aloitti esiintymisen lapsena erilaisissa laulu- ja tanssikilpailuissa ennen musiikin uraa. Voittuaan vuoden 2021 Festivali i Këngësin hänet valittiin Albanian edustajaksi vuoden 2022 Eurovision laulukilpailuun Torinossa kappaleella "Sekret". Ronela voitti 19 muun kilpailevan esiintyjän 60. Festivali i Këngësin finaalissa, joiden joukossa on Albanian kirkkaimpia popmusiikin nimiä. Ronela kilpaili Eurovision laulukilpailun ensimmäisessä semifinaalissa 10. toukokuuta, sijoittui semifinaalin 12:nneksi eikä päässyt finaaliin. Ronelalle itselleen ei ole epätavallista erottua joukosta ja tehdä vaikutuksensa Albanian arvostetuimpien esitysten lavalla. Ronelan suuri osa menestyksestään johtuu hänen pyrkimyksestään ja sitoutumisestaan tuoda esiin itsensä. Hän on esiintynyt useilla festivaaleilla, kilpailuilla ja TV-kykyohjelmilla viimeisen vuosikymmenen aikana.
Lähteet.
Ajopuu

Ajopuu on vedessä ajelehtiva tai rantaan huuhtoutunut puunkappale, kuten oksa, juurakko, tukki tai kokonainen puu.
Ajopuita tavataan kaikkialla maailmassa, mutta yleisimpiä ne ovat keskileveysasteilla ja suurilla leveysasteilla, kuten Siperian, Kanadan ja Grönlannin arktisilla rannoilla kesäisin. Pohjoisella jäämerellä ajopuut kiertävät merivirtojen mukana myötäpäivään.
Ajopuita tulee meriin joista ja puroista, joihin niitä kaatuu esimerkiksi tulvan aikana. Ajopuita kaatuu mereen myös suoraan rannikkometsistä, joiden maata aallot kuluttavat. Myös tukkeja katoaa paljon jokiin. Jouduttuaan mereen ajopuu ajelehtii rannikkotuulten, aaltojen ja merivirtojen vietävänä. Joskus se kiertää koko valtameren ennen päätymistään rantaan aaltojen ja vuoroveden tuomana.
Ajopuut muodostavat rannalla usein suuria röykkiöitä etenkin joensuihin ja poukamiin. Aallot voivat työntää ajopuita edelleen eteenpäin rannalla, ja myrskyt voivat heittää ne syvällekin sisämaahan. Usein ajopuu palaa takaisin mereen aaltojen mukana, mutta joskus se jää rannalle kulumaan sileäksi, tai se hautautuu maahan.
Meressä kelluva ajopuu houkuttelee eläimiä ja kasveja, jotka saavat siitä suojaa tai saalista. Linnut istuskelevat rannalla usein ajopuiden päällä tähyillen kaloja. Rannalla ajopuu kiinnittää ympärilleen hiekkaa ja muuta maa-ainesta, mikä auttaa rantaa laajenemaan etenkin joensuissa. Juuttuessaan kallion juurelle ajopuu voi kuluttaa kalliota nopeasti aaltojen paiskoessa sitä kalliota vasten.
Ajopuut ovat vaarallisia pienille veneille sekä suurten veneiden potkureille ja peräsimille. Ne voivat singahtaa myrskyllä rantatalojen seinien läpi tai yllättää rannalla kävelijän.
Ajopuuta on kerätty rannoilta polttopuuksi ja rakennusmateriaaliksi. Koska ajopuulla on ekologista merkitystä, sen kerääminen rannoilta on kuitenkin joissakin paikoissa kiellettyä.
Mathew St. Patrick

Mathew St. Patrick (s. 17. maaliskuuta 1968 Philadelphia, Pennsylvania) on yhdysvaltalainen näyttelijä.
St. Patrick tunnetaan muun muassa televisiosarjasta "Mullan alla", jossa hän esitti Keith Charlesia. Hän on näytellyt myös sarjoissa "All My Children" ja "Sons of Anarchy". Filmirooleja hänellä on ollut elokuvissa "Rogue Assassin" (2007) ja "Alien Raiders – tappavat tunkeilijat" (2008).
Päästäminen

Päästäminen, joskus myös temperointi on metallin lämpökäsittelymenetelmä, jota käytetään lisäämään rautapohjaisten metalliseosten sitkeyttä. Päästämisessä metalli kuumennetaan hehkuvaksi tarkasti johonkin tiettyyn haluttuun kriittisen pisteen alapuolella olevaan lämpötilaan, jonka jälkeen kappaleen annetaan hitaasti jäähtyä ilmassa, kaasuseoksessa tai tyhjiössä.
Bulevardikehä

Bulevardikehä () on Moskovan sisin, puolikaaren muotoinen kehätie, joka ympäröi kaupungin historiallista ydinkeskustaa lännestä, pohjoisesta ja idästä. Etelässä Bulevardikehä alkaa ja päättyy Moskovajokeen. 
Alun perin paikalla sijaitsi puolustusmuuri, jonka tarkoituksena oli suojata Belyi Gorodin aluetta. Muuri purettiin kuitenkin jo vuonna 1760, mutta määräyksistä huolimatta alueelle alkoi nousta luvattomia rakennuksia. Moskovan palo vuonna 1812 tuhosi suurimman osan rakennuksista, jonka jälkeen kehä rakennettiin nykyiseen pituuteen ja valmistuen lopullisesti 1820-luvulla. Kehä koostuu useammasta bulevardista, joista ensimmäinen, Tverskoi, valmistui 1796.
Aarne Koskinen (matkakirjailija)

Aarne Oskar Koskinen (27. lokakuuta 1901 – 12. maaliskuuta 1967 Helsinki) oli suomalainen Helsingistä kotoisin ollut liikemies ja matkakirjailija. Helsingin kauppakorkeakoulusta valmistunut Koskinen lähti vuonna 1929 erään belgialaisen kauppayhtiön asiamiehenä Belgian Kongoon jossa hän vietti puolitoista vuotta kiertäen ostamassa yhtiönsä laskuun norsunluuta ja muita tuotteita. Matkojensa aikana Koskinen oppi myös paikallisen bantukieliin kuuluvan bangalan kielen. Hän julkaisi kokemuksistaan kirjan "Suomalainen Afrikan sydämessä" (Otava 1932) ja kirjoitti myös lehtiartikkeleita.
Kajaani lehden toimittaja on myöhemmin havainnut huomattavia jopa sanatarkkoja yhtymäkohtia Koskisen kirjan ja kymmenisen vuotta aiemmin lääkäri ja professori Albert Schweitzerin julkaiseman teoksen "Aarniometsän lääkärinä, lääkärin kokemuksia ja havaintoja Keski-Afrikan aarniometsistä" välillä. Koskinen ei tule maininneeksi kirjassaan Schweitzeria.
Koskisen puoliso oli tamperelainen kansakoulunopettaja Aune Ensi Maria (o.s. Hellén) (1905–1962).
Aiheesta muualla.
Aarne Koskisen lehtiartikkeleita:
Turkin naisten jääkiekkomaajoukkue

Turkin naisten jääkiekkomaajoukkue edustaa Turkkia kansainvälisissä naisten jääkiekko-otteluissa, kuten maailmanmestaruuskilpailuissa. Vuonna 2022 maassa oli 435 rekisteröityä naisjääkiekkoilijaa, vuoden 2025 alussa liki 700. Vuonna 2025 joukkue oli Kansainvälisen jääkiekkoliiton IIHF:n maailmanrankinglistalla 30. sijalla. Joukkue sijoitettiin listalle ensi kertaa vuonna 2007, jolloin se oli 33. eli viimeinen. Joukkueen edellinen valmentaja oli turkkilainen Yücel Citak, nykyinen puolestaan venäläinen Andrei Kunyakov.
Ukrainan naisten jääkiekkomaajoukkue

Ukrainan naisten jääkiekkomaajoukkue edustaa Ukrainaa naisten kansainvälisissä jääkiekko-otteluissa, kuten maailmanmestaruuskilpailuissa. Vuonna 2022 maassa oli 153 rekisteröityä naisjääkiekkoilijaa, vuoden 2025 alussa 179. Vuonna 2025 joukkue oli Kansainvälisen jääkiekkoliiton IIHF:n ylläpitämässä maailmanrankingissa 35. sijalla. Joukkue sijoitettiin listalle ensi kertaa vuonna 2019, jolloin se oli 39. sijalla eli viimeinen.
Hehkutus

Hehkutus, joskus myös hehkuttaminen, on metallurgiassa ja materiaalitieteissä lämpökäsittelymenetelmä, jota käytetään lisäämään materiaalin venyvyyttä ja vähentämään sen kovuutta ja tekemään materiaalista helpommin työstettävän. Hehkutus muuttaa materiaalin fysikaalisia ja joskus kemiallisia ominaisuuksia. Hehkutuksessa materiaali kuumennetaan uudelleenkiteytymislämpötilan yläpuolelle, jossa sitä pidetään tietty aika ja lopuksi materiaali jäähdytetään.
Meidän sakin Kalifornian matka

Meidän sakin Kalifornian matka (myös Kulkurin päivän ilot, "A Day’s Pleasure") on vuonna 1919 valmistunut Charles Chaplinin ohjaama ja käsikirjoittama lyhyt mykkäkomedia. Chaplin esittää elokuvan pääosassa perheenisää, joka lähtee vaimonsa ja kahden lapsensa kanssa päivän mittaiselle lomamatkalle ja joutuu erilaisiin kommelluksiin.
Elokuvan työnimenä oli ensin "Charlie’s Picnic" ja sitten "The Ford Story". Chaplinin avio-ongelmat hidastivat elokuvan tuotantoa. Kun hänen vastasyntynyt poikansa Norman kuoli kolmen päivän ikäisenä, hän keskeytti lyhytelokuvan kuvaukset ja ryhtyi työstämään ensimmäistä pitkää elokuvaansa "Chaplinin poika". Chaplinin elokuvien levityksestä vastannut First National Pictures halusi kuitenkin pikaisesti elokuvateattereihin uuden Chaplin-elokuvan, joten Chaplin vuokrasi matkustajalautan, kuvasi keskeneräisen "Meidän sakin Kalifornian matkan" loppuun reilussa viikossa ja teki elokuvan valmiiksi kahdessa kuukaudessa.
Lapsinäyttelijä Jackie Coogan, joka esitti myöhemmin toista pääroolia "Chaplinin pojassa", nähdään myös tässä elokuvassa yhtenä Chaplinin esittämän päähenkilön lapsista.
Chaplin sävelsi elokuvaan musiikin vanhoilla päivillään vuonna 1973.
Arabiemiraattien naisten jääkiekkomaajoukkue

Yhdistyneiden arabiemiraattien naisten jääkiekkomaajoukkue edustaa Arabiemiraatteja kansainvälisissä naisten jääkiekko-otteluissa. Vuosina 2021 ja 2022 maassa oli liki sata rekisteröityä naisjääkiekkoilijaa, mutta joukkuetta ei ollut tuolloin vielä sijoitettu Kansainvälisen jääkiekkoliiton IIHF:n ylläpitämään maailmanrankingiin. Se ei saanut sijoitusta myöskään vuosina 2023–2025, jolloin naispelaajien määrä nousi vuodeksi 2023 115:een ja vuodelle 2024 144:ään. Vuodeksi 2025 määrä laski 125 pelaajaan.
Vuonna 2019 joukkue otti osaa IIHF:n järjestämään Challenge Cup of Asian 1. divisioonan turnaukseen. Joukkue saavutti neljän maajoukkueen turnauksessa hopeaa. Vuonna 2025 maa emännöi naisten Aasia-cupia ja sijoittui viidenneksi.
Suomen urheilu 2022

Suomen urheilu 2022 käsittelee vuoden 2022 merkittäviä uutisia ja tapahtumia suomalaisessa urheilussa.
Vuoden urheilija.
Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
Vuoden joukkueeksi Suomen miesten jääkiekkomaajoukkue ja vuoden valmentajaksi jääkiekkomaajoukkueen päävalmentaja Jukka Jalonen.
Uudelleenkiteytyminen

Uudelleenkiteytyminen eli rekristallisaatio on metallurgiassa prosessi, jossa muokatun materiaalin kiderakenne uusiutuu uusien kiteyden ydintymisen ja kasvun kautta. Samalla materiaalin mekaaniset ominaisuudet palautuvat muokkausta edeltävälle tasolle. Uudelleenkiteytymiseen liittyy yleensä materiaalin lujuuden ja kovuuden heikkeneminen ja samanaikainen venyvyyden paraneminen.
Uudelleenkiteytymislämpötila eli rekristallisaatiolämpötila on lämpötila, jossa uudelleenkiteytyminen tapahtuu.
Lähteet.
FJ Humphreys; M Hatherly (2004). Recrystallisation and related annealing phenomena. Elsevier.
WR 20a

WR 20a on pimennysmuuttujatyyppinen kaksoistähti, joka on peräisin Westerlund 2 -tähtijoukosta. Molemmat tähdet ovat Wolfin–Rayetin tähtiä, joiden massa on noin 80 kertaa Auringon massa.
Kaksoistähti on saattanut muodostua tähtijoukon ytimessä, josta se on joutunut ulos muiden tähtien vuorovaikutuksen seurauksena.
Operaatio Buffalo (1956)

Operaatio Buffalo oli Yhdistyneen kuningaskunnan tekemä neljän ydinkokeen sarja, joka toteutettiin syys-lokakuussa 1956 Etelä-Australiassa Maralingassa. Testit (R1–R4) saivat nimet "One Tree", "Marcoo", "Kite" ja "Breakaway". Aikajanassa tätä brittein tekemää ydinkoesarjaa edelsi Operaatio Toteemi sekä seurasi Operaatio Grapple.
Kokeiden tuloksena kehiteltiin taktinen kevyt ydinpommi. Se oli tyyppiä Red Beard (). Räjähdysvoima (15 kT: Mk.1, myöhempänä: Mk.2: 25 kT) oli kuitenkin "Blue Danubea" vastaava. Ns. "itäinen vastine" oli suunnilleen samaan aikaan kehitetty RDS-4 "Tatjana".
Kite.
Kolmannessa testissä, Kite, toteutettiin brittien ensimmäinen atomipommin pudotus Vickers Valiant B.1 -pommikoneesta (sarjanumero WZ366). "Kite R3" -ydinkokeen: 2.9 kilotonnin Blue Danube -ydinpommi pudotettiin 9 450 metristä, jolloin konetta ohjasi majuri Edwin "Ted" J. G. Flawell. Pommin räjäytyskorkeus oli 150 metriä.
Eero Erho

Eero Kaarlo Erho, sukunimi aik. "Enebäck" (19. maaliskuuta 1897 Tyrvää – 28. joulukuuta 1978 Australia) oli suomalainen majuri, lentäjä ja laskuvarjohyppääjä. Hän suoritti 1922 Sortavalassa ensimmäisenä suomalaisena laskuvarjohypyn Suomessa.
Erhon isä kuoli jo perheen lasten ollessa pieniä ja hänen äitinsä piti kauppaa Vammalan kauppalan keskustassa. Hän harrasti kouluvuosinaan erityisesti voimistelua ja kuului Tyrvään Voima-urheiluseuraan. Erho osallistui Suomen sisällissotaan valkoisten puolella ja palveli sitten vuonna 1918 Suomen armeijassa tykistössä. Hän sai komennuksen Saksaan Alt Auxin tykistölentokouluun ja siellä hän suoritti ensimmäisen laskuvarjohyppynsä kiintopallosta käsin. Saman matkan aikana hän osti Berliinistä Heinecke-laskuvarjon ja toi sen Suomeen. Erho suoritti tähystäjätukinnon Saksassa aliupseerina ollessaan 1918 ja ohjaajatutkinnon Suomessa vuonna 1923 ollessaan lentäjäluutnantti. Erho hyppäsi 17. kesäkuuta 1922 Sortavalassa tällä laskuvarjolla Antti Kopran ohjaamasta Farman-vesilentokoneesta noin 500 metrin korkeudesta Laatokkaan. Toisen hyppynsä Erho teki juhannusaattona 23. kesäkuuta 1922 Tampereen maatalousnäyttelyn aikana hyppäämällä yli 500 metrin korkeudesta Caudron G.3-lentokoneesta Pyhäjärveen.
Vuonna 1924 Erho matkusti Australiaan oltuaan sitä ennen muun muassa Sortavalan ilmailuosaston päällikkönä. Australiassa hän liittyi lentosirkukseen ja suoritti satoja laskuvarjohyppyjä. Hän palasi vielä Suomeen ja toimi muun muassa Malmin lentokentän päällikkönä sotavuosina 1940–1945. Sotien jälkeen Erho muutti uudelleen Australiaan ja toimi siellä lammasfarmarina ja vihannesviljelijänä. Hän täytti 80 vuotta vuonna 1977 ja asui tällöin Dulwich Hillissä New South Walesissa Australiassa. 
Aiheesta muualla.
Eero Erhon lehtiartikkeleita:
Hanafi

Hanafi () on yksi sunnalaisen islamin neljästä lakikoulukunnasta ("madhhab"). Nimensä se on saanut Irakin Kufassa vaikuttaneelta imaamilta Abu Hanifalta (699–767). Abu Hanifa edisti islamilaisen lain teoreettista systematisointia ja sai aikaan huomattavaa kehitystä teknisessä lakiajattelussa. Abu Hanifan opit saivat Kufassa jatkajan hänen oppilaassaan Abu Yusufissa ja tämän oppilaassa Shaybanissa.
Levinneisyys.
Koulukunta syntyi Irakissa ja levisi jo varhain Afganistaniin, Intiaan ja turkkilaiseen Keski-Aasiaan. Siitä tuli seldžukkien suosima koulukunta ja edelleen Osmanien valtakunnan virallinen, "qadi"-tuomioistuinten soveltama suuntaus myös Egyptissä, jossa väestö oli "maliki"-koulukunnan kannattajia.
Lucy (yhtye)

Lucy (kor: 루시) on eteläkorealainen yhtye, joka muodostettiin JTBC:n televisio-ohjelman "Superband" yhteydessä vuonna 2019. Yhtyeessä on neljä jäsentä: viulisti Shin Yechan, kitaristi ja päävokalisti Choi Sangyeop, basisti, tuottaja ja vokalisti Cho Wonsang sekä rumpali ja vokalisti Shin Gwangil.
Historia.
Lucy muodostui vuonna 2019 televisio-ohjelmassa "Superband." Ohjelman aikana yhtyeen laulajana toimi Lee Ju Hyuk, joka palasi alkuperäiseen yhtyeeseensä "GIFT" ohjelman päätyttyä. Tämän jälkeen Choi Sangyeop liittyi yhtyeen uudeksi päälaulajaksi ja kitaristiksi.
Yhtye nimettiin Wonsangin studiolla oleskelleen Lucy-nimisen koiran mukaan. Gwangilin mukaan nimi viittaa myös latinankieliseen sanaan "lux" ('valo').
"Superbandin" aikana, ennen yhtyeen muodostumista, Wonsangin versio Coldplayn kappaleesta "Adventure Of A Lifetime" saavutti suuren suosion ja jopa sai Coldplayn twiittaamaan siitä.
Lucyn muodostuttua julkaisi se "Superbandissa" coverin artistin Tennyson kappaleesta "Cry Bird" sekä omat kappaleensa "Snooze" ja "Flare". He olivat yksi ohjelman suosikeista ja sijoittuivat toiseksi. 
Yhtye debytoi virallisesti levy-yhtiö Mystic Storyn alla 8. toukokuuta 2020 singlealbumilla "Dear."
Lucy julkaisi yhdessä yhtyeen daybreak kanssa kappaleet "The Answer" ja "Oh-eh" 31. maaliskuuta ja 7. huhtikuuta 2022. Lucy julkaisi huhtikuussa myös kappaleen "Light UP" MMORPG-mobiilipeliin "Road of Heroes". Sangyeop julkaisi myös nimen Lucy alla kappaleen "Feel so good" webdraamaan "Gongzza: Gonggi Tazza" (공짜 : 공기타짜) toukokuussa 2022.
Lucy julkaisi ensimmäisen studioalbuminsa "Childhood" johtavalla singlellä "PLAY" (놀이) 17. elokuuta 2022.
Kalliomaa

Kalliomaa on muun muassa seuraavien suomalaisten henkilöiden sukunimi:
Lehtikangas

Lehtikangas voi tarkoittaa seuraavia asioita:
Omaruru (joki)

Omaruru-joki on eräs Namibian huomattavimmista joista. Se kulkee Namibin autiomaan halki idästä länteen. Se saa alkunsa Etjo-vuorilta ja kulkee sitten Omarurun kaupungin ja Okombahen kylän läpi ja laskee Atlanttiin muutama kilometri Henties Bayn pohjoispuolella.
Omarurun sivujokia ovat vasemmalla puolella Otjimakuru, Goab, Spitzkop ja oikealla puolella Leeu ja Okandjou.
Omarurussa virtaa vettä vain ajoittain sadekaudella. Keskimääräinen virtaama on 40 miljoonaa kuutiometriä vuodessa. Sen paleokanava muodostaa maanalaisen suiston Namibin aavikolla. Sen valuma-alueen on arvioitu olevan 11579
–13100 km².
Oubus

OuBus Oy on vuonna 2006 perustettu oululainen linja-autoyritys. Oubussilla on 30 linja-autoa ja henkilökunnan koko on noin 60. Se ajaa tilausajoja, Oulun joukkoliikenteessä kahtatoista eri linjaa. Yritystä johtaa sen perustaja Rauli Lindeman. Oubus on ajanut Oulun joukkoliikennettä vuodesta 2014 alkaen.
Pohjolan Liikenne osti Oubus Oy:n kesällä 2025.
Linjat.
__notoc__
Ugab

Ugab on joki luoteisessa Namibiassa. Siinä on vettä vain ajoittain. Sen alajuoksu muodostaa Kunenen ja Erongon alueiden välisen rajan, mutta sen valuma-alue ulottuu myös Otjozondjupan alueelle. Ugabin alkulähde on lähellä Otavin kaupunkia. Sieltä joki kulkee Paresis- ja Fransfontein-vuorten kautta Luurankorannikolle ja edelleen Atlanttiin. Ugabin sivujokia ovat vasemmalla puolella Erundu-, Ozongombo-, Okomize- ja Uis-joet ja oikealla puolella Goantagab.
Ugab virtaa vain muutaman päivän vuodessa, mutta sen pinnanalainen vesi näkyy paikoitellen lammikkoina, ja Damaramaan eläimet saavat siitä paljon tarvitsemaansa vettä. Ugabin vuosittainen virtaama on 20 miljoonaa kuutiometriä, ja sen valuma-alueen arvioidaan olevan 24 800–29 355 km².
Ugabissa on paljon vettä maan alla, mistä syystä se on eräs Namibian tärkeimmistä joista. Sen pituus on 450 km, ja sen veden varassa ovat useat aavikon eläimet, kuten aavikkonorsut, kirahvit, vuoriseeprat ja maailman suurin villi pensassarvikuonojen populaatio. "Ugabin luonnonsuojelualue" perustettiin suojaamaan näiden harvinaisten eläinten tulevaisuutta.
Ugabin tienoon merkittäviä turistikohteita ovat Brandberg, Dorosin kraatteri, ja Vingerklip. Sen valuma-alueen kaupunkeja ovat Outjo ja Otjiwarongo sekä Kalkfeldin, Omatjetten ja Uisin kylät.
Joen varrella on mahdollista suorittaa vaelluksia, joiden matkalla ohitetaan hereroiden farmeja ja vaaleanpunaisesta graniitista muodostuneita jäännösvuoria, joita seudulla on siellä täällä. Nämä oudon muotoiset kalliot muodostavat tunnistettavia hahmoja, joista jotkut ovat myrkkysienten muotoisia, kun taas toiset muodostavat onttoja muodostelmia, kuten esim. "Kivettyneet haamut".
Alueella kasvaa melko paljon eri kasveja. Osa niistä on villiä tupakkaa ("nicotiana glauca"). Alueella on myös akaasioita ja !Nara-pensaita ("Acanthosicyos horridus"), jotka ovat lähes lehdettömiä vihreitä kasvinvarsia, ja myös meloneita on mahdollista löytää.
Samo šampioni

Samo šampioni () on Elitsan ja Stojanin esittämä kappale, jolla he edustivat Bulgariaa vuoden 2013 Eurovision laulukilpailussa. Duo oli edustanut Bulgariaa kilpailussa jo vuonna 2007 kappaleella Water. Kappale sijoittui Eurovision laulukilpailun toisessa semifinaalissa 12.:nneksi 45 pisteellä eikä päässyt finaaliin.
Huab

Huab on joki Kunenen alueella luoteisessa Namibiassa. Siinä on vettä vain ajoittain. Sen sivujokia ovat vasemmalla puolella Klein Omaruru-, Sout- ja Aba Huab- ja oikealla puolella Ongwati-, Klip-joet.
Huabin alkulähde sijaitsee kaakkoon Kamanjabista, mistä se kulkee länteen mopanepuusavannin halki, kunnes se saavuttaa Atlantin valtameren Luurankorannikolla. Huabin valuma-alueen on arveltu olevan 14 800–16 465 km². Valuma-alueella sijaitsevat Khorixasin kaupunki ja Kamanjabin, Fransfonteinin ja Ankerin kylät. Twyfelfonteinin maailmanperintökohde sijaitsee Aba Huabin varrella.
Joen alueen maisemat ovat hämmästyttävän vaihtelevia ja dramaattisia: joen hiekkaisessa uomassa kasvaa kirahviakaasiaa, mopanepuuta ja anapuuta, ja sen laaksossa on suuria kallioita ja mäkiä. Punaista kalliota olevat vuoret katkovat horisonttia, ja massiiviset hiekkadyynit ja vulkaaniset kalliot saavat niiden välissä kulkevat elefantit näyttämään mitättömän kokoisilta.
Huab tunnetaan aavikkonorsuistaan, jotka aiheuttavat vaikeuksia farmareiden toiminnalle mutta jotka kuitenkin vetävät puolensa turisteja.
Rak bishvilo

Rak bishvilo () on israelilaisen laulaja Moran Mazorin esittämä kappale, jolla hän edusti Israelia vuoden 2013 Eurovision laulukilpailussa. Kappale valittiin Israelin edustuskappaleeksi Kdam Eurovision 2013 -kilpailun finaalissa 7. maaliskuuta 2013. Kappale sijoittui Eurovision laulukilpailun toisessa semifinaalissa 14.:nneksi 40 pisteellä eikä päässyt finaaliin.
Identitet

Identitet on albanialaisten laulajien Adrian Lulgjurajin ja Bledar Sejkon esittämä kappale, jolla he edustivat Albaniaa Eurovision laulukilpailussa 2013. Kappale valikoitui Albanian euroviisuedustuskappaleeksi voitettuaan Festivali i Këngës -laulukilpailun 22. joulukuuta 2012. Eurovision laulukilpailussa kappale sijoittui toisen semifinaalin 15:nneksi 31 pisteellä eikä päässyt finaaliin.
Pred da se razdeni

Pred da se razdeni () on romanilaulaja Esman ja pohjoismakedonialaisen laulaja Lozanon kappale, jolla he edustivat Pohjois-Makedoniaa Eurovision laulukilpailussa 2013. Kappale sijoittui kilpailun toisessa semifinaalissa 16:nneksi eli toiseksi viimeiseksi 28 pisteellä eikä päässyt finaaliin.
B. Karmo

Boris Kasantzew, kirjailijanimi B. Karmo (s. 1913) oli suomalainen luonnontutkija ja Petsamosta kirjoittanut kirjailija. Hänen vanhempansa olivat venäläisiä, jotka olivat saaneet Suomen kansalaisuuden ja he asuivat Helsingissä vuodesta 1923 alkaen. 
Karmon esikoisteoksen "Sumumailta" aihepiirinä oli Petsamon Heinäsaarten ja Kalastajasaarennon luonto ja linnusto, hän oli myös itse kuvittanut teoksen valokuvin ja piirroksin. Kirja perustui hänen vierailuihinsa näillä paikoilla kesällä ja syksyllä 1929 ja 1930. Hän julkaisi 1932 myös matkailuoppaan Petsamosta nimellä "Petsamo kutsuu".
Ajaniat

Ajaniat ("Ajania") on asterikasveihin kuuluva kasvisuku, joka on krysanteemien lähisukulainen. Ajanioihin kuuluu 43 Aasiassa kasvavaa lajia, joita esiintyy varsinkin Aasian keskiosissa Iranista Japaniin. Tunnettu laji on Japanista kotoisin oleva, koristekasvina käytetty ajania ("Ajania pacifica", syn. "Chrysanthemum pacificum"). Se muistuttaa kasvutavaltaan muuten krysanteemeja, mutta mykerökukinnoissa ei ole kielimäisiä laitakukkia.
Kyokushinin Japanin mestaruuskilpailut (WKO)

Kyokushinin Japanin mestaruuskilpailut ("All Japan Championships") on vuosittain WKO-liiton järjestettämä Kyokushinin mestaruuskilpailut, joka käydään loppuvuodesta joulukuussa. Sitä on järjestetty vuodesta 1996 lähtien. Se käydään avoimessa painoluokassa, johon voi myös osallistua muut Kyokushin liiton edustajat. Historian menestyneimmät ottelijat ovat olleet Kunihiro Suzuki, Norichika Tsukamoto ja Yuji Shimamoto, jotka ovat voittaneet turnauksen neljä kertaa.
Tytöt – pidetään pallo!

Tytöt – pidetään pallo! on Gudjón Ragnarssonin ohjaama islantilais-suomalaisena yhteistuotantona tehty dokumenttielokuva vuodelta 2021.
Elokuva käsittelee tyttöjen koripalloa Islannissa sekä sukupuolten tasa-arvoon liittyviä kysymyksiä.
Maija Isola (elokuva)

Maija Isola on Leena Kilpeläisen ohjaama ja käsikirjoittama, saksalais-suomalaisena yhteistuotantona valmistunut dokumenttielokuva vuodelta 2021.
Elokuva on henkilödokumentti suomalaisesta tekstiilisuunnittelijasta ja taiteilijasta Maija Isolasta. Elokuvassa seurataan Isolan elämää päiväkirjamerkintöjen kautta sekä hänen työskentelyään Marimekon palveluksessa. "Maija Isola" saapui kaupalliseen teatterilevitykseen 4. maaliskuuta 2022.
Grigore Niculescu-Buzești

Grigore Niculescu-Buzești (1. elokuuta, 1908 Sarata, Romanian kuningaskunta – 12. lokakuuta, 1949 New York, Yhdysvallat) oli romanialainen poliitikko, joka toimi sodan aikaisen diktaattorin Ion Antonescun vallasta syöksemisen jälkeen maansa ulkoministerinä syksyllä 1944.
Grigore Niculescu-Buzești syntyi nykyisen Ukrainan alueella Saratassa, historiallisessa Bessarabiassa Budžakin alueella. Hän opiskeli Bukarestin yliopistossa ja valmistui vuonna 1929 sen oikeustieteellisestä tiedekunnasta. Sen jälkeen 1930-luvulla hän työskenteli Romanian ulkoministeriön palveluksessa sijoituspaikkoinaan Romanian Kansainliiton lähetystö Genevessä 1933-1935, Tukholman lähetystö 1937-1939 ja Riian lähetystö 1939-1940. Kotimaahan palattuaan hän toimi Bukarestissä ulkoministeriössä osastopäällikkönä. Lähetystöneuvos Niculescu-Buzești vieraili vuonna 1943 Helsingissä Romanian valtuuskunnan puheenjohtajan ominaisuudessa solmittaessa Suomen ja Romanian välistä kauppasopimusta.
Niculescu-Buzești toimitti roolissaan tietoja nuorelle kuningas Mikaelille ja hänen lähipiirilleen ohi vallassa olevan marsalkka Antonescun. Kuninkaan lähipiiriin kuuluivat mm. prinssi Barbu Știrbey, jonka tyttären kanssa Niculescu-Buzești oli naimisissa. Hänen lankonsa oli Romanian salaisen palvelun silloinen päällikkö. Kuningas Mikael vangitutti marsalkka Antonescun 23. elokuuta 1944, jonka jälkeen uudeksi pääministeriksi nimitettiin kenraali Constantin Sănătescu ja ulkoministeriksi Niculescu-Buzești. Hallitus oli lyhytikäinen, sillä sen korvasi reilua kuukautta myöhemmin uusi kommunistien kasvanutta valtaa myötäilevämpi kenraali Nicolae Rădescun hallitus. Niculescu-Buzeștin ura Romanian ulkoministeriössä päättyi keväällä 1945, jolloin kommunistien tukema Petru Groza muodosti hallituksen ja erotti mm. Niculescu-Buzeștin ulkoministeriöstä, joka liittyi toukokuussa 1945 Iuliu Maniun johtaman oppositiopuolueen Kansallisen talonpoikapuolueen (PNT) jäseneksi. Opposition toiminnan vaikeutumisen vuoksi Niculescu-Buzești lähti maasta vuoden 1946 lopulla ja siirtyi maanpakolaisuuteen Sveitsiin. Kommunistien otettua vallan Romaniassa Niculescu-Buzești oli poissaolevana syytettyjen penkillä yhdessä mm. puoluejohtaja Iuliu Maniun sekä oikeudesta poissaolevien entisten ulkoministerien Grigore Gafencun ja Constantin Vișoianun kanssa marraskuussa 1947 saaden 10 vuoden vankeustuomion.
Vuoden 1947 lopussa kuningas Mikael oli pakotettu poistumaan myös maasta. Niculescu-Buzești keskusteli hänen kanssaan kansallisen komitean muodostamisesta, jossa olisi edustettuna Romanian talonpoikaispuolue, liberaalit ja sosiaalidemokraatit. Myös maanpakoon lähtenyt kenraali Nicolae Rădescu oli toiminnan johtaja. 
Leukemiaa sairastanut Niculescu-Buzești kuoli lokakuussa 1949 New Yorkissa 41-vuotiaana.
Jari Hakanen

Jari J. Hakanen (s. 1961 Helsinki) on suomalainen sosiaalipsykologi (VTT) ja Helsingin yliopiston sosiaalipsykologian dosentti, joka työskentelee Työterveyslaitoksen tutkimusprofessorina työhyvinvointiin ja työssäjaksamiseen liittyvien teemojen parissa. Hänet tunnetaan erityisesti innostavaan työhön liittyvän työn imun tutkijana ja puolestapuhujana. Hän on tutkinut myös työtä positiiviselle psykologialle tyypillisestä voimavaralähtöisestä näkökulmasta, palvelevaa johtajuutta, työn tuunaamista ja aktiivista muutoksiin sopeutumista sekä sisäistä yrittäjyyttä. Hakanen on erittäin suosittu luennoitsija työpaikoilla ja häntä on usein haastateltu joukkotiedotusvälineissä.
Hakanen opiskeli aluksi puolitoista vuotta konetekniikkaa Teknillisessä korkeakoulussa. Sitten hän opiskeli sosiaalipsykologiaa Helsingin yliopiston Valtiotieteellisessä tiedekunnassa. Hän teki maisterivaiheen lopputyönsä saattohoidosta lääkäreiden, hoitajien ja potilaiden haastattelututkimuksena kolmessa sairaalassa (HYKS, kaupunginsairaala ja Terhokoti). Erinomaiseksi arvioitu gradututkimus hyväksyttiin myös lisensiaattityönä ("Kuoleman kolme näyttämöä : etogeeninen tarkastelu", 1991). Myöhemmin, jo TTL:n tutkijana toimiessaan Hakanen valmistui valtiotieteen tohtoriksi Helsingin yliopistosta. Hänen suomenkielinen väitöskirjatutkimuksensa (2005) oli otsikoitu "Työuupumuksesta työn imuun : työhyvinvointitutkimuksen ytimessä ja reuna-alueilla". Väitöstilaisuus oli tupaten täynnä; väitöskirjasta on otettu neljä painosta.
Hän on työskennellyt tutkimustehtävissä Työterveyslaitoksella helmikuusta 1998 lähtien. Tätä ennen hän toimi muun muassa Työväen sivistysliiton opintokeskuksen aikuiskouluttajana 1990-luvulla. Vuonna 1995 hän siirtyi 2,5 vuodeksi Sosiaali- ja terveysalan tutkimus- ja kehittämiskeskus Stakesiin tutkijaksi. Tehtävä liittyi itsemurhien ehkäisyprojektiin. Hakanen koordinoi seitsemän osatutkimuksen aineistonkeruuta ja raportointia. Tehtävän loppuvaiheessa hän huomasi Työterveyslaitoksen työaikkailmoituksen määräaikaisen työuupumustutkija tehtävään, haki sitä ja sai paikan. Hän tutustui tässä tehtävässään hollantilaiseen työuupumustutkija Wilmar Schaufeliin, ja pääsi työskentelemään Schaufelin ja Arnold Bakkerin Hollannissa kanssa kaksi kuukautta. Tänä aikana hän perehtyi työn ilon tutkimusmenetelmiin ja kirjoitti ensimmäiset kansainväliset tutkimusartikkelinsa työn imusta. Käännöstermin työn imu () Hakanen keksi 2000-luvun alkuvuosina. Hän sai Työsuojelurahastosta rahoitusta väitöskirjatutkimukseen ja tutkimuksen valmistumisvaiheessa 2004 vaikituisen työpaikan Työterveyslaitokselta.
Alley Mills

Alley Mills (s. 9. toukokuuta 1951 Chicago) on yhdysvaltalainen näyttelijä.
Mills tunnetaan muun muassa Emmy-palkitusta komediasarjasta "Kesä 68", jossa hän esitti perheenäiti Norma Arnoldia. Mills on näytellyt myös Stephanie Forresterin siskoa Pamela Douglasia "Kauniissa ja rohkeissa". Muita televisiorooleja hänellä on ollut esimerkiksi sarjoissa "Tohtori tuli kaupunkiin", "Saman katon alla" ja "Sabrina, teininoita".
Mills on näyttelijä Orson Beanin leski. Hänen miehensä kuoli auto-onnettomuudessa vuonna 2020.
Kenta Nanbara

 
Kenta Nanbara (, s. 2. toukokuuta 1998) on japanilainen potkunyrkkeilijä ja karateka. Hän saavutti Kyokushin karatessa MM-hopeaa joukkuekilpailussa ja Japanin mestaruuden. Nanbara palkittiin myös vuoden 2015 MM-kilpailun parhaana nuorena ottelijana.
Karate.
Nanbara kilpaili nuorten MM-kilpailuissa 2008, jossa hän kohtasi Tenshin Nasukawan.
Nanbara saavutti pronssia 2015 Japanin mestaruuskilpailussa superraskaansarjassa voitettuaan pronssiottelussa Ryoma Yamakawan. Heinäkuussa 2015 hän saavutti MM-kilpailujen joukkueturnauksessa hopeaa, jossa Nanbara kilpaili nuorten kumitessa. Hän oli mukana vielä marraskuussa kolmipäiväisessä MM-kilpailuissa, jossa Nanbara eteni 32 parhaan joukkoon. Hän hävisi viimeisen päivän ensimmäisellä kierroksella Jaroslav Stanislavenkolle jatkoerän jälkeen tuomariäänin. Nanbara palkittiin turnauksen parhaaksi nuoreksi ottelijaksi.
Hän sijoittui seitsemänneksi Japanin mestaruuskilpailuiden avoimessasarjassa 2017.
Nanbara saavutti hopeaa 2018 Japanin mestaruuskilpailussa superraskaansarjassa hävittyään loppuottelussa Anton Guljaeville.
Japanin mestaruus (2022).
Kesäkuussa 2022 Nanbara oli mukana Japanin painoluokallisissa mestaruuskilpailuissa. Hän eteni raskaansarjan loppuotteluun saakka, jossa hän voitti Kanta Tokudan.
Potkunyrkkeily (2021–).
Nanbara siirtyi potkunyrkkeilyn pariin allekirjoitettuaan sopimuksen Rise-organisaation kanssa. Hän voitti avausottelunsa heinäkuussa 2021 Isami Sanoa vastaantyrmäyksellä kolmannessa erässä. Lokakuussa Nanbara kohtasi Kwan Sakrangsitin Rise 152 -tapahtumassa. Hän voitti ottalun toisen erän lopussa vastustajansa kulmamiehen heitettyä pyyhkeen kehään luovutuksen merkiksi.
Sapeleafrikanmahonki

Sapeleafrikanmahonki eli sapelemahonki tai sapelimahonki ("Entandrophragma cylindricum") on mahonkikasvien (Meliaceae) heimoon, afrikanmahonkien ("Entandrophragma") sukuun kuuluva kasvilaji. Se on hidaskasvuinen puu, joka voi kasvaa 40–60 metriä korkeaksi, joskus jopa 65 metriä korkeaksi. Sapeleafrikanmahonki on kausi- tai ainavihanta ja sillä on pyöreä latvus. Puun runko on jokseenkin lieriömäinen ja se voi olla oksaton noin 40 metrin korkeuteen asti. Rungon halkaisija on enintään kaksi metriä. Laji on kaksikotinen ja puut voivat elää yli 500 vuotta vanhoiksi. Puut alkavat tuottaa kukkia 35–45 vuoden ikäisinä. Hedelmien tuotanto alkaa vasta, kun puun runko on noin puoli metriä paksu. Näin ollen rungon paksuudeltaan alle puoli metriä olevien puiden kaataminen on merkittävää puuston uudistumisen kannalta.
Sapeleafrikanmahonki kasvaa tavallisimmin osittain kausivihannissa metsissä, mutta sitä voi löytää myös ainavihannista metsistä. Laji kasvaa luonnossa trooppisessa Afrikassa Sierra Leonesta itään Ugandaan ja etelään Angolaan ulottuvan alueen kosteammilla alueilla.
Sapeleafrikanmahongin kuorta on käytetty perinteisessä lääkinnässä. Kuoresta sekä sydänpuusta voi eristää laktoneihin kuuluvaa entandropragmiinia, jonka on osoitettu olevan hyvin myrkyllistä sammakonpoikasille. Kuori sisältää myös tanniineja sekä useita erilaisia triterpenoideja, joita kutsutaan sapeleniineiksi.
Sapeleafrikanmahonki on yksi trooppisen Afrikan merkittävimmistä puulajeista kaupallisessa puutavaran tuotannossa ja puutavaraa tuotetaan joka vuosi suuria määriä. Runsaat hakkuut ovat herättäneet huolta lajin geneettisen monimuotoisuuden säilymisestä, ja laji onkin luokiteltu vaarantuneeksi (VU) lajiksi. Luontaisissa olosuhteissa sapeleafrikanmahongin siemenet itävät melko hyvin, mutta taimien kuolleisuus on suurta; vain alle 1% taimista saavuttaa 10 cm rungon paksuuden.
Sapeleafrikanmahongin sydänpuu on juuri sahattuna vaaleanpunertavanruskeaa, mutta tummuu valossa punertavan- tai purppuranruskeaksi. Sydänpuun ympärillä on selvästi erottuva 4–8 cm paksu kerros pintapuuta, jonka väri vaihtelee kermanvalkoisesta vaaleanpunertavanharmaaseen. Sapeleafrikanmahongin puuaines on arvostettua materiaalia sisärakentamisessa, kuten parketeissa ja paneloinneissa, ylellisissä huonekaluissa ja soittimissa. Puutavaraa voidaan käyttää myös varsinaiseen rakentamiseen, kuten talojen, laivojen ja kanoottien rakentamiseen sekä useisiin muihin tarkoituksiin. Sahatuksi puutavaraksi kelpaamattomia puita käytetään polttopuuna sekä puuhiilen valmistukseen.
Sapeleafrikanmahonkia voidaan kasvattaa tropiikin kosteilla alueilla alavilla tai melko alavilla mailla. Laji suosii alueita, joiden vuoden keskilämpötila on +24°C – +26°C, vuotuinen sadanta noin 1750 mm ja kuivan kauden pituus on kahdesta neljään kuukautta. Laji kasvaa parhaiten hyvin vettä läpäisevässä maaperässä ja kestää paremmin kuivuutta kuin sukunsa muut lajit. Lajia kasvatetaan myös varjoa tuovana koristepuuna sekä teiden varsilla.
Invisible Demons – Tuhon merkit

Invisible Demons – Tuhon merkit on Rahul Jainin ohjaama suomalainen dokumenttielokuva vuodelta 2021.
Elokuva käsittelee ympäristön tilaa ja ilmastonmuutoksen seurauksia Intian pääkaupungissa New Delhissä.
Ninhydriini

Ninhydriini (C9H6O4) on aromaattisiin ketoneihin kuuluva orgaaninen yhdiste. Yhdistettä voidaan käyttää reagenssina orgaanisen kemian synteeseissä ja analyyttisenä reagenssina. 
Ominaisuudet, valmistus ja käyttö.
Huoneenlämpötilassa ninhydriini on väritöntä tai kellertävää kiteistä ainetta. Rakenteeltaan se on 1,2,3-indaanitrionin hydraatti. Ninhydriini liukenee veteen ja alkoholeihin sekä hieman dietyylieetteriin ja kloroformiin. Ninhydriini on elektrofiili ja reagoi useiden nukleofiilien kanssa. Sen aromaattinen rengas reagoi tyypillisesti.
Monet ninhydriinin synteesit perustuivat indanonin tai 1,3-indaanidionin hapettamiseen esimerkiksi seleenidioksidilla. Yleisessä menetelmässä dimetyyli- tai dietyyliftalaatti kondensoituu voimakkasti emäksisissä oloissa Claisen-kondensaatiolla. Muodostuva tuote hydrolysoidaan hapolla, hapetetaan ja reaktio veden kanssa muodostaa ninhydriiniä.
Ninhydriini reagoi ammoniakin, amiinien, aminohappojen, peptidien ja proteiinien kanssa vaaleanpunaiseksi yhdisteeksi. Tämän vuoksi sitä käytetään värjäysreagenssina ohutkerroskromatografiassa, aminohappojen, peptidien ja proteiinien analysointiin spektrofotometrisesti ja rikostutkinnassa sormenjälkien kehittämiseen. Orgaanisen kemian synteeseissä ninhydriiniä käytetään transaminoinneissa, aryolinneissa, kondensaatioissa ja useiden heterosyklisten yhdisteiden synteeseissä.
Joen toisella puolen

Joen toisella puolen on Antonia Kilianin ohjaama saksalais-suomalaisena yhteistuotantona tehty dokumenttielokuva vuodelta 2021.
Elokuva on henkilödokumentti 19-vuotiaasta Halasta, joka toimii poliisina Syyrian Manbijissa.
Boneshaker

Boneshaker on australialaisen rockyhte Airbournen viides studioalbumi. Se julkaistiin 25. lokakuuta 2019 levymerkillä Spinefarm.
FIFA 22

FIFA 22 on EA Vancouverin kehittämä ja EA Sportsin julkaisema urheilupeli, ja on "FIFA"-pelisarjan 29. osa. Peli julkaistiin 1. lokakuuta 2021 PC:lle, PlayStation 4:lle, PlayStation 5:lle, Xbox Onelle, Xbox Series X:lle ja Series S:lle ja Nintendo Switchille. 
Pelin kansikuvassa on ranskalainen Kylian Mbappé toista vuotta peräkkäin.
Missä tiet kohtaavat

Missä tiet kohtaavat on Mia Halmeen ohjaama ja käsikirjoittama suomalainen dokumenttielokuva vuodelta 2021.
Elokuvassa suomalainen lääkäri Anu Kantele-Häkkinen johtaa rokotetutkimusta Beninissä sijaitsevassa Grand-Popon kylässä. Kylään matkustaa suomesta 700 tutkimukseen osallistuvaa koehenkilöä.
Heimosotaristi

Heimosotaristi on Suomen Heimosoturien Liiton kunniamerkki, joka on omistettu Suomen heimon vapausaatteelle ja heimosoturien aseveljeydelle. Risti myönnettiin Viron vapaussotaan, Kuolan Lapin retkikuntiin, Vienan, Aunuksen ja Inkerin vapaustaisteluihin sekä muihin heimosotiin osallistuneille.
Heimosotaristejä jaettiin vuosina 1939–1944, ja sen on suunnitellut Suomen heimosoturien liiton johtaja, jääkärieverstiluutnantti Eero Kuussaari. Liitto päätti perustaa kunniamerkin 27. helmikuuta 1938 ja puolustusvoimissa palvelevat henkilöt saivat merkin kanto-oikeuden 7. lokakuuta 1938.
Merkin etupuolella on miekkaa kantava Karjalan karhu takanaan havunoksia ja ristikkäiset miekat. Kääntöpuolella ovat heimosotien vuosiluvut 1918–1922 sekä kuusi heraldista ruusuketta. Ruusukkeet kuvaavat heimosotien kuutta pääsuuntaa: Viroa, Inkeriä, Aunusta, Vienaa, Etelä-Kuolaa ja Petsamoa. Heimosotaristin nauhassa ovat Karjalan värit: punainen, musta ja vihreä. Risti on pronssinen.
Kunniamerkin nauhaan voidaan kiinnittää myös miekkasolki tai -solkia, joiden lukumäärä ilmaisi sen, kuinka moneen retkeen kunniamerkin saanut henkilö on osallistunut.
Unge Høyre

Unge Høyres Landsforbund on vuonna 1922 perustettu norjalainen poliittinen nuorisojärjestö, jonka emopuolue on Høyre. Unge Høyre on jäsenmäärältään Norjan toiseksi suurin poliittinen nuorisojärjestö AUF:n jälkeen.
Historia.
Høyre-puolueelle alkoi muodostua paikallisia nuorisojärjestöjä suuriin kaupunkeihin jo 1800-luvun lopussa. Vuonna 1922 perustettiin maanlaajuinen järjestö, Unge Høyres Landsforbund, jonka ensimmäiseksi puheenjohtajaksi valittiin Lorentz Vogt. Suurimmillaan se oli 1970-luvulla noin 40 000 jäsenellään.
Politiikka.
Unge Høyre kuvailee itseään liberaalikonservatiiviseksi. Se haluaa vähentää valtion puuttumista yksilöiden elämään ja puhuu mahdollisuuksien tasa-arvosta.
Järjestö on jo vuosikymmeniä kannattanut Norjan liittymistä Euroopan unioniin ja sen edeltäjiin.
Kansainvälinen yhteistyö.
Unge Høyre on jäsenenä yhteistyöjärjestöissä Pohjoismaiden konservatiivinuoret, Euroopan kansanpuolueen nuoret ja International Young Democrat Union.
Signal (laskettelurinne)

Signal on laskettelurinne Alpe d’Huezin talviurheilukeskuksessa Huezin kunnassa Ranskassa.
Signal-rinteeseen tehdyllä kumpareikolla järjestettiin ensimmäistä kertaa joulukuussa 2021 freestylehiihdon maailmancupin kumparelaskukilpailut.
La Grande-Verrière

La Grande-Verrière on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee noin 14 kilometriä Autunin kaupungista länteen.
Kunnan alueella on useita linnoja. Yksi merkittävimmistä on keskiaikainen linna "Château de Vautheau", joka on raunioitunut. Se oli aikanaan seudun voimakkaampia linnoja. Kunnan keskustassa oleva uusgoottilainen Saint-Martinin kirkko on valmistunut 1800-luvun loppupuolella. Se korvasi samalla paikalla olleen keskiaikaisen kirkon.
Kunta on osa Morvanin luonnonpuistoa ("Parc naturel régional du Morvan").
Paperittomat

Paperittomat on Sampsa Huttusen ja Ann-Mari Leinosen ohjaama ja käsikirjoittama suomalainen dokumenttielokuva vuodelta 2021.
Elokuvan aiheena on Suomessa asuvat paperittomat ihmiset.
Signal (täsmennyssivu)

Signal tarkoittaa seuraavia asioita:
Isolampi (Äänekoski)

Isolampi on Keski-Suomessa Äänekoskella Kevätlahden kylän lähellä sijaitseva lampi.
Maantietoa.
Lampi on 300 metriä pitkä, 120 metriä leveä ja sen pinta-ala on 2,1 hehtaaria. Lammella ei ole kartan mukaan saaria. Lampi on luodattu ja siitä on julkaistu syvyyskartat. Lammen tilavuudeksi on saatu 54 400 kuutiometriä. Sen keskisyvyys on 2,6 metriä ja suurin syvyys on 4,0 metriä. Sen rantaviivan pituus on 700 metriä.
Vesistösuhteet.
Lampi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen eteläosan alueella (14.41), jonka Ala-Keiteleen lähi-alueeseen (14.411) se kuuluu. Lammen vedenpinnan korkeus on 100,1 metriä mpy.
Pancratius Taorminalainen

Pyhä Pancratius Taorminalainen (syntynyt Antiokia, Kilikia – kuollut Taormina, Sisilia) oli piispa, marttyyri ja pyhimys. 
Legenda.
Perinteen mukaan Pancratiuksen ollessa teini-iässä hänen isänsä vei hänet Jerusalemiin halunaan nähdä Jeesus. Palattuaan Antiokiaan Pancratius ja koko hänen perheensä kääntyi. Hänestä tuli Pietari Apostolin opetuslapsi ja hän lähetti Pancratiuksen lähetystyöpiispana Sisiliaan jossa hän kuoli. Mies pelasti ihmeellä kaupunkin tuholta pakanallisen komentaja Aquilinuksen toimesta. Hänet yritettiin saada suutelemaan puista epäjumalankuvaa ja tapettiin.
Pyhimyksenä.
Pancratius on Italian Taorminan ja Canicattin suojeluspyhimys ja hänet kuvataan vanhana piispana kannattelemassa ristiä oikeassa kädessään ja evankeliumia vasemmassa. Hänen juhlapäiväänsä vietetään 3. huhtikuuta.
Marikan kuolema

Marikan kuolema on Peter Walleniuksen ohjaama ja käsikirjoittama suomalainen dokumenttielokuva vuodelta 2021.
Elokuva on henkilödokumentti saattohoidossa olevasta Marikasta. Dokumentissa seurataan hänen elämänsä viimeisiä kuukausia kuolemaan saakka.
Aikamatkaaja

Aikamatkaaja on Anna-Karin Grönroosin ohjaama ja käsikirjoittama suomalainen dokumenttielokuva vuodelta 2021.
Elokuva on henkilödokumentti teollisesta muotoilijasta ja tulevaisuudentutkijasta Henrik Wahlforssista. Siinä haastatellaan Wahlforssin entisiä työtovereita sekä läheisiä ja se sisältää erilaisia arkistomateriaaleja, kuten valokuvia sekä kotivideoita.
Puutarhakehä

Puutarhakehä () on kehätie, joka ympäröi Moskovan keskustaa. Kehätien pituus on 15,6 km ja leveys 60-70 m. Kehä koostuu seitsemästätoista erillisestä kadusta ja viidestätoista aukiosta. Kaistojen määrä kehätiellä vaihtelee 6 ja 10 välillä ollessaan kapeimmillaan Krimskin sillan kohdalla.
Historia.
Historiallisesti Moskovan ympärillä on ollut useita linnoituksia, joista yksi nykyisen puutarhakehän paikalla ollut maalinnoitus, joka rakennettiin Zemlyanoy Gorodin alueen suojaksi. Linnoitus rakennettiin vuosina 1591-1592 Boris Godunovin käskystä, pian sen jälkeen, kun Krimin kaanin Gazi II Girayn joukot olivat tehneet tuhoisan hyökkäyksen Moskovaan. Maavallien päälle rakennettiin 5 metriä korkea tammipuinen puolustusmuuri sekä ulkopuolelle veden täyttämä vallihauta.
Sekasorron aikana (1598-1613) linnoituksen puiset osa paloivat, joten linnoitus rakennettiin uudelleen vuosina 1630-1638.
Linnoituksen sotilaallinen merkitys väheni ja 1700-luvulla sen merkitys oli käytännössä enää olla kaupungin tulliraja. Kaupungin porttien eteen rakennettiin toreja ja niin yksityisten kuin valtionkin rakennuksia rakennettiin muurin ulkopuolelle. Linnoituksen vähäisen merkityksen vuoksi sen kunnossapitoa laiminlyötiin ja se alkoi rapistua vähitellen. Vuoden 1812 Moskovan palo tuhosi puiset rakenteet lopullisesti.
Tulipalon jälkeen kaupunki alkoi kasvaa nopeasti, jolloin kaupungin rajoja oli tarpeen laajentaa. Moskovan rakennuskomission vuonna 1816 hyväksytyn luonnoksen mukaan linnoituksen jäännökset oli määrä purkaa, vallihauta täyttää ja rakentaa tilalle leveä katu, joka on päällystetty mukulakivillä. Rakennuskomissio määritteli katujen leveyden, talojen etäisyydet toistaan sekä kiinteistön omistajien velvollisuuden rakentaa puutarhat talojen edustoille, josta myös puutarhakehä on saanut nimensä.
1900-luvulla rakentamisen vauhti kiihtyi jälleen, puutarhakehän varrelle rakennettiin monikerroksisia hallinto- ja asuinrakennuksia. Kolme kuuluisista Stalinin "seitsemästä sisaruksesta" rakennettiin puutarhakehän varrelle, muun muassa Venäjän ulkoministeriön päärakennus. Raitiovaunut alkoivat toimia puutarhakehällä 1930-luvulla. Moskova laajeni jatkuvasti ja houkutteli yhä enemmän ihmisiä ja siten myös autoja. 1960-luvulla kehätielle rakennettiin useita tunneleita, eritasoliittymiä sekä yli- ja alikulkusiltoja.
ECAM LaSalle

ECAM LaSalle, entinen "École catholique d'arts et métiers", on vuonna 1900 perustettu insinöörikoulu, joka kuuluu Ranskan "Grandes écoles" -luokkiin. Se perustettiin Reimsissä ja siirrettiin Lyoniin Fourvièren kukkuloille vuonna 1946.
ECAMin opetussuunnitelmaan kuuluu tieteellisiä ja teknisiä kursseja sekä käytännön harjoittelua seuraavilla viidellä osastolla: konetekniikka, materiaalitiede, sähkö- ja elektroniikkatekniikka, automaatio, tietotekniikka ja tuotantotekniikka tai projektin toteuttaminen.
Juan Manuel Albendea Pabón

Juan Manuel Albendea Pabón (8. kesäkuuta 1937 Cabra, Espanja – 2. tammikuuta 2022) oli espanjalainen poliitikko, asianajaja ja ekonomi.
Hän oli Espanjan kansanpuolueen (PP) jäsen. Hänet valittiin ensimmäisen kerran edustamaan Sevillassa vuonna Espanjan kongressissa vuonna 1996, ja valittiin uudelleen vuonna 2000, 2004 ja 2008.
Hän valmistui lakimieheksi ja osallistui liike- ja talousoikeuteen sekä yhtiöiden johtoon. Hänestä tuli rahoitusalan korkea johtaja ja Andalusian alueellisen toimeenpanevan komitean jäsen. Albendea Pabón on myös oikeustoimikunnan toinen varapuheenjohtaja ja osallistuu talous- ja kiinteistö-, julkishallinnon ja viestintäkomissioon.
Albendea Pabon oli naimisissa ja hänellä oli seitsemän lasta. Hän kuoli 2. tammikuuta 2022 84-vuotiaana.
Harmaakäenkukka

Harmaakäenkukka ("Lychnis coronaria") on monivuotinen kohokkikasvilaji.
Ulkonäkö.
Harmaakäenkukka kasvaa 30–90 senttimetriä korkeaksi. Sen varsi on koheneva, tiheään huopakarvainen ja yläosasta haarova. Tyvilehdet ovat puikeat-lusikkamaiset, 5–13 cm pitkät, tiheään huopakarvaiset. Lehtiruoti on 3–7 cm pitkä ja siipipalteinen, varsilehdet ovat sepiviä. Kukat sijaitsevat varren nivelkohdista kasvavissa kukkaperissä. Verhiö on suppilomainen ja sen liuskat pitkät, suipot. Terälehdet ovat purppuranpunaiset, ehyet tai lanttopäiset. Hedelmänä on verhiön sisään jäävä kota, 13–17 mm. Siemen on musta, tylppänystyinen ja halkaisijaltaan yhden millimetrin. Kasvi kukkii heinä-elokuussa.
Levinneisyys.
Harmaakäenkukka kasvaa alkuperäisenä Etelä-Euroopassa ja Länsi-Aasiassa. Pohjoismaissa laji on koristekasvi sekä harvinainen satunnaistulokas tai viljelyjäänne, jota on tavattu pientareilla, sorakuopissa ja joutomailla.
Akantulikukka

Akantulikukka eli italiantulikukka ("Verbascum densiflorum") on kaksivuotinen tulikukkalaji. Se kasvaa 30–120 senttimetriä korkeaksi. Kasvin lehtiruusukkeesta kasvaa toisena vuonna pysty ja jäykkä varsi, jonka alaosa on runsaslehtinen ja yläosassa tähkämäinen kukinto. Lehdet ovat soikeat ja kellertäväkarvaiset. Kukinto on usein haarovampi kuin ukontulikukalla. Akantulikukan kukat ovat keltaisia, 3,5–5,5 cm leveitä ja hedelmänä on kota.
Akantulikukka voi muistuttaa suuresti ukon- tai rohtotulikukkaa. Niihin verrattuna lajilla kukkien keskimääräinen leveys on suurempi ja on erotettavissa myös joistain kukan yksityiskohdista tai lehtien johteisuudesta. Akantulikukka esiintyy alkuperäisenä Euroopassa. Pohjoismaissa se on eteläinen ja harvinainen, laji esiintyy yleisimpänä Ruotsin Öölannissa.
Lighthouse Christian Center

Lighthouse Christian Center (lyh. LCC) on vuonna 2002 perustettu helsinkiläinen helluntaiseurakunta. Yhteisö on afrikkalaisperäinen seurakunta joka toimii yhteistyössä Suomen Helluntaikirkon kanssa. Alun perin seurakunta toimi rekisteröitynä yhdistyksenä ja järjestäytyi uskonnolliseksi yhdyskunnaksi vuonna 2016. Seurakunnan toimintaan kuuluvat viikoittaiset jumalanpalvelukset, Raamatun opetus, rukouskokoukset ja pyhäkoulut. Lisäksi seurakunta järjestää evankeliointitilaisuuksia kesäisin.
Seurakunta järjestää sunnuntaitilaisuutensa Helsingin metodistikirkon tiloissa, Punavuoressa osoitteessa Punavuorenkatu 2B. Seurakunta toimii englanniksi ja tekee monikulttuurista työtä.
La Petite-Verrière

La Petite-Verrière on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee noin 16 kilometriä Autunin kaupungista luoteeseen.
Kunnan keskustassa oleva kirkko on saanut nykyisen ulkoasunsa 1800-luvulla. Samalla paikalla on ollut kirkko jo 1100-luvulla. Kirkon kappeli on 1400-luvulta. 
Kunta on osa Morvanin luonnonpuistoa ("Parc naturel régional du Morvan").